Én person pågrepet etter bussangrepet i Tyskland – NRK Sport – Sportsnyheter, resultater og sendeplan
Politiet har anholdt en av to personer som de mistenker for å ha befatning med eksplosjonene som rammet Borussia Dortmund-bussen.
ANGREPET: Slik så Dortmunds spillerbuss ut etter eksplosjonene. Spillerne var på vei til mesterligakamp mot Monaco da bussen ble angrepet like etter avreise fra hotellet.
Publisert 12.04.2017, kl. 14.11 Oppdatert 12.04.2017, kl. 14.39
Det opplyser Frauke Koehler, talskvinne for den føderale påtalemyndigheten, under en pressekonferanse onsdag ettermiddag.
– To mistenkte personer er identifisert. Leilighetene deres er gjennomsøkt, og inntil videre er én person pågrepet.
Begge de to mistenkte blir knyttet til et islamistisk miljø.
Koehler sier at eksplosivene inneholdt metallbiter, og at det bare var flaks at utfallet ikke var mer alvorlig.
Undersøker brev
SKADET: Dortmund-spiller Marc Bartra og en politimann.
Like ved bussen har det blitt funnet to brev der avsenderne tar på seg skylden for angrepet. Disse undersøkes nå av politiet.
Koehler sier politiet nå arbeider ut fra teorien om at angrepet var «terrormotivert».
– Vi har funnet flere brev der noen hevder de står bak. Ett antyder mulig islamistisk motiv. Det andre krever Tyskland ut av Syria, sier hun.
Merkel sjokkert
En politimann og Borussia Dortmund-spilleren Marc Bartra ble skadet. Bartra kan trolig skrives ut fra sykehus et par dager etter tirsdagens bussdrama. Den spanske landslagsspilleren ble operert for brudd i håndleddet og det skal etter forholdene stå bra til med spilleren.
– Det er uvanlig at man finner et brev så nærme åstedet, hvor noen sier de står bak angrepet, sier Ralf Jäger, innenriksminister for delstaten Nordrhein-Westfalen. Han opplyser at politiet vil opprettholde ekstra sikkerhetstiltak frem til gjerningspersoner er tatt.
Tysklands forbundskansler Angela Merkel sier hun er sjokkert over angrepet mot spillerbussen.
– Vi kan bare være lettet over at konsekvensene ikke ble verre, sier en talsperson for Merkel til Reuters.